Faragó Kupi Andrea

**CSAK A LEGSZÜKSÉGESEBBEKET!**

egyfelvonásos

TIMIKE (Sanyi párja)

SANYI (Timike párja)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Timike épp haza érkezett a karantén előtti nagy bevásárlásból.*

TIMIKE Annyira siettem, ahogy csak tudtam?

SANYI És minek?

TIMIKE Hogy hogy minek? Nem akartam annyi emberrel egy légtérben lenni. Meg mindenki mindent össze vissza taperol. Aztán nem lehet tudni ki milyen, vagy érted?

SANYI Eddig ez sose jelentett problémát, amikor a kupon napokon verekedtél a butikokban.

TIMIKE De akkor nem volt vírus, meg ilyenek!

SANYI Na, jól van, mutasd mit hoztál!

TIMIKE Csak a legszükségesebbeket vettem…..

SANYI Protein por meg protein szelet?

TIMIKE Az kell a diétához, meg hogy szupi külsőm legyen nyárra.

SANYI Gondolom akkor ez a fürdőruha is létszükséglet volt.

TIMIKE Hát olyan szupi áron volt. Tökre megy a telómhoz is meg a napszemüvegemhez is, úgy passzolnak együtt, nem? Ki tudja mikor kaptam volna legközelebb ilyen fürdőrucit. Azt se lehet tudni, mikor nyitnak ki újra a boltok, meg minden!

SANYI Most már legalább tudom, mire megy el a pénzem.

TIMIKE Te mondogatod mindig, hogy szereted a csinos nőket!

SANYI Evian? Fene jó dolgunk van!

TIMIKE Majd azt hiszed, csapvizet fogok inni? Te megőrültél !?

SANYI Mircellás víz, ez valami koncentrátum, vagy mi az Isten!? Cirmi víz, macskáknak vagy mi?

TIMIKE Micellás! Az az arcomra kell! Miért azt hiszed, majd sima vízzel fogom lemosni a sminkem? Tisztítja és ápolja a bőrömet. Szóval biztos, hogy nem fogom csapvízzel lögybölni itthon az arcom!

SANYI Azt látom…

TIMIKE De nézd csak, hoztam desszertnek néhány pudingot.

SANYI Na, végre valami értelmes dolgot is vettél. De ez…..

TIMIKE Pudingpor, nem fog hamar megromlani. Látod, én mindenre gondoltam!

SANYI És tartós tejet vettél e hozzá?

TIMIKE Ja, azt nem. Miért muszáj lett volna?

SANYI És mégis mi az anyámmal együk meg?

TIMIKE Jaj, ne legyél már úgy oda, hát vízzel megmikrózzuk majd!

SANYI Megmikrózzuk….Hoztál valami normális kaját is?

TIMIKE Itt van zacskós leves, meg ilyen konzerves izék, amiket tudom, hogy megeszel…

SANYI Talán nem fogok éhen halni. Hála a jó égnek, hogy nem kell hozzá főzni tudni.

TIMIKE Helyette máshoz értek ám. Ugye mackófül?

SANYI Legalább valamihez értesz is.

TIMIKE Ja, hoztam lisztet is!

SANYI Miért tudsz sütni?

TIMIKE Hát nem tudom, sokan vitték. Meg néztem én most az Indexet is, ott azt írták: liszt, olaj, cukor. Ezek legyenek otthon.

SANYI Még egyszer megkérdezem, tudsz sütni?

TIMIKE Jaj, majd a netről nézünk ilyen recepteket. Nem nagy cucc, láttam én már egy csomó ilyen videót. Csak össze kell ezeket önteni, és betenni a sütőbe. Öt perc az egész!

SANYI Ha már itt tartunk. Élesztő vagy sütőport hoztál?

TIMIKE -Micsodát?

SANYI Élesztő!!! Sütőpor!!!

TIMIKE Miért az minek?

SANYI Hát a sütéshez!!! Miért mit hittél??? Hogy a lisztet kiporciózva felszippantjuk majd!!!! Mégis mitől kelne meg a tészta?

TIMIKE Mit tudom én!?Most ne izélj már!Mindent nekem kell tudnom? Te egy szót se szóltál, mielőtt elmentem bevásárolni! Honnan kéne tudnom, hogy sütőpor meg ilyenek is vannak a kenyérben.

SANYI A kenyérben élesztő van.

TIMIKE Mindegy ! Nekem ezt eddig senki se mondta! Különben se eszem fehér kenyeret, mert hizlal. Neked se kéne, mert már kezd ilyen apa pocakod lenni. Lisztet is csak azért vettem, mert írták, hogy kell.

SANYI De szerinted mi máshoz kellhet még? Nyuszifül!

TIMIKE Mit tudom én! Úgy össze vagyok zavarodva és te is még piszkálódsz rajtam.

SANYI Neked meg több omega 3-at kéne szedned!

TIMIKE Miért az mire való?

SANYI Inkább hagyjuk is!

TIMIKE Ne kiabálj velem! Itt töröm magam, meg minden. Leszedettem a gél lakkom is, kénytelen vagyok itthon festeni a hajam és még ez is! Teljesen ki vagyok készülve! Érted!?

SANYI Ne haragudj szívem. Csak most tudod…. mindenki feszültebb. Na, gyere már ide nyuszifül!

*Átöltelik egymást.*

SANYI Sört hoztál?

TIMIKE Hát azt…..azt elfelejtettem.

SANYI Jó majd legközelebb, végtére is van még itthon két rekesz.

TIMIKE De hoztam neked palacsintát, mert tudom, hogy szereted.

SANYI Palacsintát?!

TIMIKE Igen, gondoltam az én mackófülemre.

SANYI Ez meg mi a trutyi?

TIMIKE Hát palacsinta! Ezt csak így izé, ki kell önteni a tepsibe…

SANYI Palacsintasütőbe.

TIMIKE Akkor abba, és megsül magától.

SANYI Áááá, szóval kisüti magát, értem. Ezek szerint te nem is kellesz hozzá?

TIMIKE Jaj, ne légy már ennyire buta! Ki kell öntenem abba a sütőbe, hogy meg tudjon sülni.

SANYI Édes, Istenem, miért kellett egy instant nőt elvennem?

TIMIKE Mit mondtál drágám?

SANYI Csak hogy látom, még sok kaját hoztál.

TIMIKE Jaj, dehogy! Hát ott van az a csomó zacskós kaja! Minek hoztam volna még kaját? Nem akarok elhízni a karantén alatt, és neked se ártana elkezdened valami online edzést, vagy ilyesmit!

SANYI Értem. És ezek meg mik? Nyolc tubus arckrém?

TIMIKE Attól, mert még korona vírus van, valamivel táplálni kell a bőrömet!

SANYI Szempilla spirál? Meg ez mi a szar?

TIMIKE Alapozó! Majd azt hiszed, ha vége lesz, ennek az egésznek csövesen megyek ki majd az utcára?

SANYI Körömlakk, habkő szivacs, lábápoló krém…

TIMIKE Szerinted most ki fogja mégis megcsinálni nekem a mani pedit?

SANYI WC- papírból minek vettél ennyit, ha úgyse fogunk enni?

TIMIKE A kasszánál, azt mondta a pénztáros, hogy vigyek még pár csomaggal, mert ők úgy tudják, jó ideig nem lehet majd kapni. Aztán, szerinted majd mivel fogjuk kitörölni, ha nem lehet WC- papírt kapni?

SANYI Borotva, borotva hab…

TIMIKE Majd hagyom, hogy nyárig beszőrösödjek, mi?

SANYI De hát lehet nem lesz itt semmi féle strandszezon! Timike! Az Isten áldjon meg!

TIMIKE Ne légy már ilyen pesszimista. Te is jössz ezzel a lehúzós dumával, mint a neten ezek a tudósok meg a depis kommentelők.

SANYI És óvszert hoztál e, ha már így több hétig együtt leszünk karanténba?

TIMIKE Az sajna elfogyott. Tudod mondták is a tévében meg a neten hogy hiánycikk. De ne aggódj mackóm, majd csak megoldjuk valahogy.

SANYI Se kaja, se sör, se szex! Akkor inkább már a korona.

TIMIKE Sanyi! Sanyi! Most hova mész? Sanyi! Kijárási tilalom van, hahó!

*Sötét*

2020